วรงค์ เดชกิจวิกรม

นายแพทย์ **วรงค์ เดชกิจวิกรม**  (เกิด 1 พฤษภาคม พ.ศ. 2504)  เป็นนักการเมืองและอดีตแพทย์ชาวไทย ปัจจุบันดำรงตำแหน่งเป็นหัวหน้าพรรคไทยภักดี และเป็นสมาชิกสภาผู้แทนราษฎร แบบบัญชีรายชื่อ อดีตประธานพรรคไทยภักดี อดีตประธานบริหารพรรครวมพลัง และอดีตสมาชิกสภาผู้แทนราษฎรจังหวัดพิษณุโลก สังกัดพรรคประชาธิปัตย์ แกนนำกลุ่มไทยภักดี

## ประวัติ
วรงค์ มีชื่อเล่นว่า "โก๋" เกิดเมื่อวันที่ 1 พฤษภาคม พ.ศ. 2504 ที่ตำบลธานี อำเภอเมืองสุโขทัย จังหวัดสุโขทัย ด้านครอบครัวสมรสกับแพทย์หญิง สุวรี เดชกิจวิกรม () โดยทั้งคู่คบหากันมาตั้งแต่สมัยเรียนระดับมหาวิทยาลัย มีบุตร-ธิดา 2 คน

สำเร็จการศึกษาชั้นมัธยมศึกษา จากโรงเรียนมัธยมวัดเบญจมบพิตร ระดับปริญญาตรี คณะแพทยศาสตร์ จากมหาวิทยาลัยเชียงใหม่ ระดับปริญญาโท สาขารัฐประศาสนศาสตร์ จากสถาบันบัณฑิตพัฒนบริหารศาสตร์ (NIDA) และวุฒิบัตรแพทย์ผู้ชำนาญเฉพาะทาง สาขาสูติศาสตร์และนรีเวชวิทยา จากมหาวิทยาลัยเชียงใหม่ ซึ่งในขณะศึกษานั้น ได้รับเลือกให้เป็นนายกสโมสรนักศึกษามหาวิทยาลัยเชียงใหม่ อีกด้วย

## การทำงาน
### การรับราชการ
วรงค์ เคยรับราชการเป็นนายแพทย์ สังกัดกระทรวงสาธารณสุข และเคยดำรงตำแหน่งผู้อำนวยการโรงพยาบาลโซ่พิสัย อำเภอโซ่พิสัย จังหวัดหนองคาย เป็นผู้อำนวยการโรงพยาบาลพรเจริญ อำเภอพรเจริญ จังหวัดหนองคาย เป็นผู้ช่วยผู้อำนวยการโรงพยาบาลพุทธชินราช จังหวัดพิษณุโลก ต่อมาจึงได้ลาออกจากราชการเพื่อเข้าสู่งานการเมือง

### งานการเมือง
thumb|วรงค์ ขณะสังกัดพรรคไทยภักดี
นพ.วรงค์ มีความสนใจงานการเมืองตั้งแต่สมัยเรียนอยู่มหาวิทยาลัยเชียงใหม่  เขาวางเส้นทางชีวิตเพื่อก้าวสู่ถนนการเมืองอย่างเป็นลำดับขั้นตอน รับใช้ เรียนรู้ ชีวิตปัญหาประชาชนพื้นที่ชนบทในช่วงแรกเริ่มของการเป็นนายแพทย์ การตัดสินใจเข้าศึกษาระดับปริญญาโท สาขารัฐประศาสนาศาสตร์ สถาบันพัฒนบริหารศาสตร์ (NIDA) คือการแสวงหาความรู้ทางการเมือง และเริ่มเป็นที่รู้จักของผู้คนแวดวงต่างๆ   โดยแรกเริ่มอยู่ในสังกัดพรรคไทยรักไทย (ทรท.) แต่ทว่าได้ลาออกจากพรรคไทยรักไทย เมื่อทางพรรคได้เปลี่ยนแปลงตัวผู้สมัครสมาชิกสภาผู้แทนราษฎรจังหวัดพิษณุโลก เมื่อปี พ.ศ. 2547 ดังนั้น เจ้าตัวจึงย้ายไปอยู่ในสังกัดพรรคประชาธิปัตย์ (ปชป.) แทน และได้รับเลือกตั้งเป็นสมาชิกสภาผู้แทนราษฎรจังหวัดพิษณุโลก ในการเลือกตั้งปี พ.ศ. 2548 และได้รับเลือกตั้งอีกในปี พ.ศ. 2550 และ พ.ศ. 2554 สังกัดพรรคประชาธิปัตย์ เขาเคยได้รับแต่งตั้งเป็นรองโฆษกพรรคประชาธิปัตย์ และเป็นรองประธานคณะกรรมาธิการสาธารณสุข สภาผู้แทนราษฎร เขามีบทบาทในการตรวจสอบการทำงานของรัฐบาลยิ่งลักษณ์ ชินวัตร ในเรื่องนโยบายจำนำข้าว และเป็นที่ยอมรับของฝ่ายค้านด้วยกัน นพ.วรงค์ ใช้กลไกรัฐสภาตรวจสอบนโยบายจำนำข้าวจนนำไปสู่การดำเนินคดีจนถึงที่สุดกับผู้เกี่ยวข้องทั้งฝ่ายการเมือง ข้าราชการและเอกชน ล่าสุด วันที่ 22 พฤษภาคม 2568 ศาลปกครองสูงสุดมีคำสั่งชี้ขาดให้ นส.ยิ่งลักษณ์ ชินวัตร ชดใช้ค่าสินไหมทดแทน กรณีปล่อยปละละเลยคดีทุจริตระบายข่าวแบบจีทูจี วงเงิน 10,028 ล้านบาท นพ.วรงค์ระบุว่า เป็นชัยชนะของประชาชน

เขาลงสมัครรับเลือกตั้งในพื้นที่จังหวัดพิษณุโลกในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2562 สังกัดพรรคประชาธิปัตย์ แต่ไม่ได้รับเลือกตั้ง
กระทั่งวันอังคารที่ 19 พฤศจิกายน พ.ศ. 2562 วรงค์ได้ยื่นหนังสือลาออกจากการเป็นสมาชิกพรรคประชาธิปัตย์ ต่อ จุรินทร์ ลักษณวิศิษฏ์ หัวหน้าพรรคประชาธิปัตย์โดยให้มีผลทันที  และเตรียมแถลงชี้แจงเหตุผลการลาออกจากพรรคประชาธิปัตย์ในวันเสาร์ที่ 23 พฤศจิกายน พ.ศ. 2562  โดยในวันเดียวกัน เขาได้สมัครเป็นสมาชิกพรรครวมพลังประชาชาติไทย (รปช.) แบบตลอดชีพ  ต่อมาเขาได้จัดตั้งพรรคไทยภักดีประเทศไทย และทำหน้าที่หัวหน้าพรรค

ในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2566 เขาลงสมัครรับเลือกตั้งระบบบัญชีรายชื่อลำดับที่ 1 พรรคไทยภักดี แต่ไม่ได้รับเลือกตั้ง

วันที่ 5 สิงหาคม 2566 มีการเลือกตั้งคณะกรรมการบริหารพรรคชุดใหม่ นพ.วรงค์ ดำรงตำแหน่งประธานพรรคไทยภักดี

ในบทบาทประธานพรรคไทยภักดี นพ.วรงค์ร่วมเคลื่อนไหวกับภาคประชาชน ทำหน้าที่ฝ่ายค้านนอกสภา ติดตามตรวจสอบหลายประเด็นสำคัญ อาทิ การบังคับโทษทักษิณ ชินวัตร การล่ารายชื่อยกเลิก MOU44 การล่ารายชื่อคัดค้าน นโยบายเอ็นเตอร์เทนเมนท์คอมเพล็กซ์ + กาสิโน การเสนอยกเลิก MOU43

ในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2569 เขาลงสมัครรับเลือกตั้งระบบบัญชีรายชื่อลำดับที่ 1 พรรคไทยภักดี และได้รับเลือกตั้งเป็นสมาชิกสภาผู้แทนราษฎรแบบบัญชีรายชื่อ เพราะเนื่องจากพรรคไทยภักดีสามารถชนะเลือกตั้งได้ตำแหน่งสมาชิกสภาผู้แทนราษฎรแบบบัญชีรายชื่อมา 1 ที่นั่ง ส่งผลทำให้เขาได้กลับมาดำรงตำแหน่งสมาชิกสภาผู้แทนราษฎรสมัยที่ 4 หลังจากที่ไม่ได้ดำรงตำแหน่งสมาชิกสภาผู้แทนราษฎรมานานแล้วถึง 12 ปี

### สมาชิกสภาผู้แทนราษฎร
วรงค์ เดชกิจวิกรม ได้รับเลือกตั้งเป็นสมาชิกสภาผู้แทนราษฎรมาแล้ว 4 สมัย คือ
# การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2548 จังหวัดพิษณุโลก สังกัดพรรคประชาธิปัตย์
# การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2550 จังหวัดพิษณุโลก สังกัดพรรคประชาธิปัตย์
# การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2554 จังหวัดพิษณุโลก สังกัดพรรคประชาธิปัตย์
# การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2569 แบบบัญชีรายชื่อ สังกัดพรรคไทยภักดี

## เครื่องราชอิสริยาภรณ์

## อ้างอิง

## แหล่งข้อมูลอื่น
* 

หมวดหมู่:บุคคลจากอำเภอเมืองสุโขทัย
หมวดหมู่:ชาวไทยเชื้อสายจีน
หมวดหมู่:แพทย์ชาวไทย
หมวดหมู่:นักการเมืองจากจังหวัดสุโขทัย
หมวดหมู่:นักเคลื่อนไหวชาวไทย
หมวดหมู่:สมาชิกสภาผู้แทนราษฎรจังหวัดพิษณุโลก
หมวดหมู่:สมาชิกสภาผู้แทนราษฎรไทยแบบบัญชีรายชื่อ
หมวดหมู่:พรรคไทยรักไทย
หมวดหมู่:นักการเมืองพรรคประชาธิปัตย์
หมวดหมู่:พรรครวมพลัง
หมวดหมู่:นักการเมืองพรรคไทยภักดี
หมวดหมู่:นักการเมืองที่เป็นแนวร่วมกปปส.
หมวดหมู่:บุคคลจากโรงเรียนมัธยมวัดเบญจมบพิตร
หมวดหมู่:บุคคลจากคณะแพทยศาสตร์ มหาวิทยาลัยเชียงใหม่
หมวดหมู่:บุคคลจากคณะรัฐประศาสนศาสตร์ สถาบันบัณฑิตพัฒนบริหารศาสตร์
หมวดหมู่:นายกองค์การนักศึกษาในประเทศไทย
หมวดหมู่:ผู้ได้รับเครื่องราชอิสริยาภรณ์ ม.ว.ม.
หมวดหมู่:ผู้ได้รับเครื่องราชอิสริยาภรณ์ ป.ช.